ยาสุม พิซซ่าแขกตำรับมุสลิมบางกอกน้อย.
ปิ่นอนงค์ ปานชื่น
“ยาสุม” พิซซ่าแขกตำรับมุสลิมบางกอกน้อยขนมปังยาสุมไก่ ยาสุม เป็นอาหารโบราณของชุมชนมุสลิมบางกอกน้อย เกิดจากการคิดค้น สูตรอาหารที่จะทำให้ผู้สูงอายุที่รู้สึกเบื่ออาหาร เกิดความรู้สึกอยากรับประทาน ขณะเดียวกันก็ต้องมีสารอาหารที่จำเป็นต่อร่างกาย เช่น คาร์โบไฮเดรต โปรตีน ไขมัน และ วิตามิน อยู่ด้วย “สมัยก่อนเราอบขนมปังด้วยเตาเผาที่ใช้กากมะพร้าวเป็นเชื้อเพลิง เดี๋ยวนี้เรามีเตาอบทำให้สะดวกขึ้น วิธีการทำเราจะนำเครื่องเทศ เนื้อวัวหรือไก่สับละเอียด หอมหัวใหญ่ มะเขือเทศ มาผัดกับเนยกี (Ghee – เนยใสที่สกัดนมและน้ำออก จนเหลือแต่ไขมันเนย) ปรุงรสด้วยเกลือ น้ำตาล นำมาวางบนหน้าขนมปังแล้วเข้าเตาอบ จากนั้นก็โรยหน้าด้วยหอมเจียวและพริกสด ผู้สูงอายุพอได้กินยาสุมแล้วจะรู้สึกชุ่มชื่นหัวใจ รสชาติถูกปาก ยาสุมจึงเป็นอาหารที่มีสรรพคุณเป็นยาด้วย” คุณอัจฉรา เล่าถึงที่มาของ ยาสุม หรือที่หลายคนเรียกขานกันว่า “พิซซ่าแขก” สำหรับ “แขก” ในที่นี้ คุณอัจฉรากล่าวถึงคำเรียกขานชาวมุสลิมบางกอกน้อยว่า “แขกแพ” เพราะว่า“เราสืบเชื้อสายมาจากเปอร์เซีย อพยพมาจากกรุงศรีอยุธยาเมื่อคราวเสียกรุงครั้งที่ 2 มาตั้งถิ่นฐานริมแม่น้ำเจ้าพระยา อาศัยอยู่บนเรือนแพ ก่อนย้ายขึ้นมาสร้างบ้านเรือนอยู่บนบก” ที่มา : ปิ่นอนงค์ ปานชื่น. (2565, 24 กรกฎาคม). “ยาสุม” พิซซ่าแขกตำรับมุสลิมบางกอกน้อย. https://www.bangkokbiznews.com/lifestyle/1017106
มหาวิทยาลัยราชภัฏบ้านสมเด็จเจ้าพระยา. สำนักวิทยบริการและเทคโนโลยีสารสนเทศ
อาหารโบราณตำรับมุสลิม